Úvodná predkladacia správa

Predkladaný materiál obsahuje „Správu o povodniach na vodných tokoch v Slovenskej republike v roku 2001 do konca júla s  návrhom na riešenie nákladov a spôsobených škôd“ a jeho súčasťou je aj „Správa o povodniach na vodných tokoch v Slovenskej republike v roku 2000 s  návrhom na riešenie nákladov a spôsobených škôd“.
Správu o povodniach za rok 2000 vláda SR neprerokovala, ale úhradu nákladov na záchranné a zabezpečovacie práce riešila v rámci materiálu „Návrh na použitie prostriedkov určených v roku 2000 na elimináciu dopadov katastrofálneho sucha v poľnohospodárstve a lesnom hospodárstve na dovoz obilia v roku 2001“, schváleného uznesením vlády SR         č. 395/2001. 
Správa o povodniach za rok 2000 je priložená z dôvodu, aby sa s ňou členovia vlády  oboznámili a prípadne aby vláda zvážila možnosť úhrady časti škôd na majetku štátu, občanov, obcí a podnikateľských subjektov, spôsobených povodňami v roku 2000.

Predkladacia správa

Pri odchode jarných vôd v roku 2001 sa vyskytli povodňové javy v juhozápadnej časti Slovenska zvýšením hladín vnútorných vôd a nutnosťou ich kontinuálneho prečerpávania. Na Východoslovenskej nížine boli opäť povodne väčšieho rozsahu, keď naše územie muselo zvládnuť tranzit povodňových prívalov cez rieky Uh, Latoricu, Tisu a Bodrog z Ukrajiny do Maďarska. Mimoriadne mesačné úhrny atmosférických zrážok boli zaznamenané na juhovýchode nášho územia, ale najmä v hornom povodí Tisy na Ukrajine a v Rumunsku, kde sa vyskytovala ešte snehová pokrývka pôda bola zamrznutá.
Na väčšine vodomerných staníc na hornej Tise a jej prítokoch boli prekročené doteraz najvyššie pozorované vodné stavy. Záplavy spôsobili mimoriadne vysoké materiálne škody a na Ukrajine i straty na ľudských životoch.
V dôsledku preliatia hrádzí došlo na maďarskom území aj k ich pretrhnutiu. Zaplavené bolo postupne nížinné územie a obce na pravej strane Tisy v Maďarsku a na Ukrajine. Hrádzami kanálov došlo k vytvoreniu vodnej plochy o rozlohe cca 60 km2. Tieto hrádze ale aj zabránili rozšíreniu záplavy do oblasti Čopu a ďalej na slovenské územie.
Z hľadiska výšky kulminačných prietokov tieto udalosti výrazne dopomohli k relatívne bezproblémovému priebehu povodne na slovenských tokoch. 
V letných mesiacoch, najmä v júli sa vyskytovali mimoriadne silné búrky s prívalovými lejakmi, ktoré napáchali veľké škody na severnej, strednej a severovýchodnej časti Slovenska. V súvislosti s týmito povodňami došlo aj k dvom obetiam na životoch.
Celkove presahujú vyčíslené škody a náklady spôsobené povodňami, ktoré sa vyskytli v tomto roku, čiastku 2 mld. Sk. 
Navrhovaná účasť štátu na odstraňovaní následkov povodní je nasledovná:
Úhrada nákladov na záchranné a zabezpečovacie práce vykonané na základe rozhodnutí Ústrednej povodňovej komisie, krajských a okresných povodňových komisií v plnej výške 	89,202 mil. Sk.
Ústredná povodňová komisia odporúča vláde SR aby zvážila možnosť finančného odškodnenia podľa nasledovných zásad:
- výpomoc jednorázovým príspevkom 30 tis. Sk občanom, ktorým bola na domoch, bytoch a bytových zariadeniach spôsobená škoda vyššia ako 100 tis. Sk (maximálna, teoretická čiastka by predstavovala 29,5 mil. Sk vzhľadom na skutočnosť, že nie je známy presný počet osôb spĺňajúcich kritérium. S určitosťou možno povedať, že nebude vyčerpaná.)
- výpomoc 	obciam na krytie 50 % škôd spôsobených povodňami na miestnych komunikáciách, chodníkoch, mostoch a lávkach (130,6 mil. Sk)
- na odstránenie škôd spôsobených na tokoch (569,6 mil. Sk - úhrada škôd v plnej výške sa navrhuje z dôvodu, že neustále sa zhoršujúci stav tokov má za následok aj zvyšovanie škôd spôsobených povodňami.)
 - na financovanie nevyhnutných opráv a rekonštrukcií ciest 1.,2. a 3. triedy a mostov a priepustov na nich (156,6 mil. Sk)	
- na odstránenie povodňových škôd na železničných tratiach (19,1 mil. Sk)
- na krytie 50 % škôd na ostatnom majetku štátu (97,9 mil. Sk)
- na krytie 50 % škôd spôsobených v poľnohospodárstve (191,173 mil. Sk) resp. alternatívne riešenie na úkor ostatných dotácií
Spolu sa na odškodnenie jedná o čiastku 1 194,5 mil. Sk.

	Okrem toho Ministerstvo dopravy, pôšt a telekomunikácií SR navrhuje uvoľniť 7 % regulácie transféru zo štátneho rozpočtu na výstavbu ciest v roku 2001 a použiť uvoľnených 63,0 mil. Sk na odstraňovanie povodňových škôd na cestnej sieti.
	Realizácia návrhu uznesenia nemá vplyv na zamestnanosť. Ide o uhradenie prác, ktoré  boli vykonané počas povodní. 
Priaznivý vplyv na zvýšenie zamestnanosti v postihnutých oblastiach majú opatrenia Ministerstva práce, sociálnych vecí a rodiny SR vytvorením verejnoprospešných pracovných miest podľa požiadaviek starostov postihnutých obcí v celkovom počte 1 384 z toho 181 hradených zo zdrojov Národného úradu práce  a 1203 hradených zo zdrojov štátneho rozpočtu SR.
Ďalšie zvýšenie zamestnanosti by prinieslo až poskytnutie prostriedkov na odstránenie škôd.